କ୍ୟାମ୍ପାଇଲୋବ୍ୟାକ୍ଟେରିଓସିସ

କ୍ୟାମ୍ପାଇଲୋବ୍ୟାକ୍ଟେରିଓସିସ (ଇଂରାଜୀ ଭାଷାରେ  Campylobacteriosis) ହେଉଛି ଏକ କ୍ୟାମ୍ପାଇଲୋ ବ୍ୟାକ୍ଟେରିଅମ ଜୀବାଣୁର ଏକ ସଂକ୍ରମଣ ଯାହା ସାଧାରଣତଃ ତରଳ ଝାଡ଼ା ସୃଷ୍ଟି କରେ ।  ଲକ୍ଷଣଗୁଡ଼ିକରେ ରକ୍ତାକ୍ତ ଝାଡ଼ା, ପେଟ ଯନ୍ତ୍ରଣା ଏବଂ ଜ୍ୱର ହୋଇପାରେ ।  ସାଧାରଣତଃ ସଂସ୍ପର୍ଶରେ ଆସିବାର ଦୁଇରୁ ଚାରି ଦିନ ପରେ ରୋଗ ଆରମ୍ଭ ହୁଏ, କିନ୍ତୁ ଦଶ ଦିନ ପରେ ମଧ୍ୟ ହୋଇପାରେ । କ୍ଷଣସ୍ଥାୟୀ ଜଟିଳତାରେ ଡିହାଇଡ୍ରେସନ୍ କିମ୍ବା ସେପ୍ସିସ୍ ହୋଇପାରେ ଓ ଦୀର୍ଘକାଳୀନ ଜଟିଳତାରେ ଇରିଟେବ୍ଲ ବାୱେଲ୍ ସିଣ୍ଡ୍ରୋମ୍, ପ୍ରତିକ୍ରିୟାଶୀଳ ଆର୍ଥ୍ରାଇଟିସ୍ କିମ୍ବା ଗୁଲେନ୍-ବାରେ ସିଣ୍ଡ୍ରୋମ୍ ହୋଇପାରେ । 

୧୮ ରୁ ଅଧିକ ପ୍ରକାରର କ୍ୟାମ୍ପାଇଲୋବ୍ୟାକ୍ଟର ଏଥିରେ ସାମିଲ ଅଛନ୍ତି ଯେଉଁଥିରେ ସବୁଠାରୁ ସାଧାରଣ ହେଉଛି ସି. ଜେଜୁନି ।  ଏହା ସାଧାରଣତଃ ଏକ ଖାଦ୍ୟଜନିତ ରୋଗ ଯାହା ଖରାପ ରନ୍ଧା ହୋଇଥିବା କୁକୁଡ଼ା ଖାଇବା ଦ୍ୱାରା ହୁଏ । ଅନ୍ୟାନ୍ୟ ଖାଦ୍ୟ, ଅଣପାଷ୍ଟୁରାଇଜଡ୍ କ୍ଷୀର କିମ୍ବା ଦୂଷିତ ପାଣି ଯୋଗୁ ହୋଇପାରେ ।  ଏହା ଜୀବାଣୁ, ବାହକ ପାଳିତ ପଶୁମାନଙ୍କ ସମେତ ପଶୁମାନଙ୍କୁ ବ୍ୟବହାର କରିବା ସମୟରେ ମଧ୍ୟ ହୋଇପାରେ ।  ସାଧାରଣତଃ ମଳ କଲଚର ଦ୍ୱାରା ରୋଗ ନିର୍ଣ୍ଣୟ କରାଯାଏ, ଯଦିଓ ପିସିଆର 

(PCR) ପରୀକ୍ଷା ଦ୍ୱାରା ମଧ୍ୟ ହୁଏ । 

ଭଲ ଭାବରେ ହାତ ପରିଷ୍କାର ପରିଚ୍ଛନ୍ନ ଏବଂ ଖାଦ୍ୟ ଓ ପାଣି ପାଇଁ ସତର୍କତା ଦ୍ୱାରା ଏହା ପ୍ରତିରୋଧ କରାଯାଇପାରିବ ।  ସାଧାରଣତଃ ଯେଉଁମାନେ ଅନ୍ୟଥା ସୁସ୍ଥ ଅଛନ୍ତି, ସହାୟକ ଯତ୍ନ ସହିତ ଗୋଟିଏ ସପ୍ତାହ ମଧ୍ୟରେ ଏହାର ସମାଧାନ ହୋଇଯାଏ । ଗୁରୁତର କ୍ଷେତ୍ରରେ ଆଜିଥ୍ରୋମାଇସିନ୍ ଭଳି ଆଣ୍ଟିବାୟୋଟିକ୍ ବ୍ୟବହାର କରାଯାଇପାରେ।   ଫ୍ଲୋରୋକ୍ୱିନୋଲୋନ୍ ପ୍ରତି ଏହାର ସାଧାରଣତଃ ପ୍ରତିରୋଧ ଥାଏ । 

କ୍ୟାମ୍ପାଇଲୋବ୍ୟାକ୍ଟେରିଓସିସ ହେଉଛି ସବୁଠାରୁ ସାଧାରଣ ଜୀବାଣୁ ସଂକ୍ରମଣ ମଧ୍ୟରୁ ଏକ, ଯାହା ୨୦୧୦ ମସିହାରେ ପ୍ରାୟ ୧୦୦ ନିୟୁତ ମାମଲା ହୋଇଥିଲା । ଏହା ନିମ୍ନ ଏବଂ ମଧ୍ୟମ ଆୟକାରୀ ଦେଶମାନଙ୍କରେ ତରଳ ଝାଡ଼ାର ଏକ ସାଧାରଣ କାରଣ ।  ଯୁକ୍ତରାଷ୍ଟ୍ରରେ ପ୍ରତିବର୍ଷ ପ୍ରାୟ ୧.୫ ନିୟୁତ ମାମଲା ଘଟେ ଏବଂ ଯୁକ୍ତରାଜ୍ୟରେ ପ୍ରତିବର୍ଷ ଅତି କମରେ ୫୦,୦୦୦ ମାମଲା ଘଟେ ।   ପୁରୁଷମାନେ ମହିଳାମାନଙ୍କ ତୁଳନାରେ ଅଧିକ ଆକ୍ରାନ୍ତ ହୁଅନ୍ତି । ଆଫ୍ରିକା, ଏସିଆ ଏବଂ ଦକ୍ଷିଣ ଆମେରିକାରେ ଯାତ୍ରା କରୁଥିବା ସମୟରେ ଏହାର ସଙ୍କଟ ସବୁଠାରୁ ଅଧିକ।  ଏହି ମାମଲାଗୁଡ଼ିକ ଆଉଟବ୍ରେକ ବା ପ୍ରାଦୁର୍ଭାବର ଅଂଶ ଭାବରେ ମଧ୍ୟ ଘଟିପାରେ । ଏହି ରୋଗକୁ ପ୍ରଥମେ ୧୮୮୬ ମସିହାରେ ଥିଓଡୋର ଏସଚେରିଚ୍ ବର୍ଣ୍ଣନା କରିଥିଲେ ।

 ଆଧାର 

Category:ଚିକିତ୍ସା ବିଜ୍ଞାନ
Category:Translated from MDWiki